作者:陸龜蒙
標題:奉和襲美二遊詩：任詩
內容:吳之闢疆園，在昔勝概敵。前聞富修竹，後說紛怪石。風煙慘無主，載祀將六百。草色與行人，誰能問遺跡。不知清景在，盡付任君宅。卻是五湖光，偷來傍簷隙。出門向城路，車馬聲躪躒。入門望亭隈，水木氣岑寂。犨牆繞曲岸，勢似行無極。十步一危梁，乍疑當絕壁。池容澹而古，樹意蒼然僻。魚驚尾半紅，鳥下衣全碧。斜來島嶼隱，恍若瀟湘隔。雨靜持殘絲，煙消有餘脈。朅來任公子，擺落名利役。雖將祿代耕，頗愛巾隨策。秋籠支遁鶴，夜榻戴顒客。說史足為師，譚禪差作伯。君多鹿門思，到此情便適。偶蔭桂堪帷，縱吟苔可席。顧餘真任誕，雅遂中心獲。但知醉還醒，豈知玄尚白。甘閑在雞口，不貴封龍額。即此自怡神，何勞謝公屐。